Dokumentari “The Square”, "Sheshi"
Dokumentari i emëruar për çmim Oscar na tregon nga afër kryengritjen egjiptiane nga sheshi Tahrir
Kaluan tre vjet që nga kryengritja egjiptiane që filloi me 25 janar, 2011 dhe përmbysi presidentin Hosni Mubarak, një autokrat i cili sundonte për disa dekada me radhë. Shumë njerëz kanë shkruar rreth kësaj, dhe janë bërë edhe filma. Por tani ka dalë një dokumentar i ri, i cili na e tregon ngjarjen nga një këndvështrim i ri, dhe është emëruar për një çmim Oscar, filmi i parë egjiptian që e merr këtë nder. Kryengritja filloi me një shpërthim entusiazmi. Mijëra egjiptianë u mblodhën në sheshin kryesor, duke kërkuar largimin nga pushteti të udhëheqësit të mbështetur nga ushtria, Hosni Mubarak.Pas 18 ditësh, e pabesueshmja ndodhi. Zoti Mubarak do të jepte dorëheqjen. Dokumentari, i titulluar – Sheshi, përqëndrohet në historitë e disa njerëzve të cilët na shoqërojnë përmes gëzimit në sheshin Tahrir dhe në ngjarjet që pasuan pas largimit të zotit Mubarak. Shumica e tyre, si Ahmedi, janë të rinj laikë të cilët nisën revolucionin. Por është edhe Magdy, anëtar i Vëllazërisë Myslimane i cili u bashkua me ta në fillim, si dhe aktori egjiptian Khalid Abdalla, nga klasa e lartë intelektuale. Regjizori i filmit është Karim Amer. Një gjeneral egjiptian u thotë protestuesve se ata do të mbrohen. Por ushtria kthehet kundër tyre. Përleshjet më vdekjeprurëse të vitit 2011 ndodhën në nëntor. Rreth 40 vetë u vranë ndërsa ushtria po planifikonte zgjedhje parlamentare. Por ushtria mbizotëron. Nga qershori i vitit 2012, Mohammed Morsi, një udhëheqës i Vëllazërisë Myslimane, u zgjodh president dhe punonte me ushtrinë... deri sa protestuesit kundër Morsit vërshuarn përsëri në Sheshin Tahrir. Në korrik të vitit 2013, ushtria hoqi nga pushteti zotin Morsi, duke e kthyer Egjiptin në kontrollin ushtarak. Filmi nuk është shfaqur në Egjipt. Por nëse ai merr çmimin Oscar, kjo do ta vinte në qendër të vëmendjes. Ndërkohë, Netflix e ka vënë në dispozicion filmin për abonentët në Amerikë dhe Evropë. Zoti Amer thotë se ka një mesazh për të gjithë qytetarët, qeveritë e të cilëve janë shtypëse. Kështu që, edhe nëse revolucioni i Egjiptit gjendet në një moment të vështirë, të paktën kjo histori do të bëhet e ditur.